POHOD SPOZNAVAJMO DOLENJSKO V ORGANIZACIJI DU ŠENTJANŽ

V torek, 16. 7. 2024 je Društvo upokojencev Šentjanž organiziralo pohod *Spoznavajmo Dolenjsko*. Pred stavbo Krajevne skupnosti Šentjanž, kjer je bilo zbirališče pohoda, se je kljub napovedani visoki dnevni temperaturi zbralo okoli 100 pohodnic in pohodnikov. Iz Društva upokojencev Prečna se je pohoda udeležilo 7 pohodnikov.

Na izhodišču so nas organizatorji postregli s sladkim programom, kavico in domačimi napitki. Nagovorila in pozdravila nas je predsednica DU Šentjanž, ga. Nada Vodišek, ki je v nagovoru kratko opisala trenutni utrip v Šentjanžu ter nam zaželela prijeten pohod in srečno vrnitev na izhodišče.

Pot, ki je bila zaradi visokih temperatur večji del speljana po gozdnih poteh, nas je vodila po okoliških vaseh, preko travnikov in polj. Na nekaj točkah smo se ustavili v prijetni senci, se nekoliko okrepčali in odpočili, predstavnik organizatorja pohoda pa nam je povedal nekaj zgodovinskih in krajevnih zanimivosti Šentjanža in okoliških vasi.

Po slabih treh urah smo se vrnili na izhodišče pohoda. V primerno ohlajeni dvorani krajevne skupnosti smo ob ponujenih dobrotah in prepevanju pesmi zaključili naš pohod. Organizatorju DU Šentjanž se zahvaljujemo za postrežbo in lepo organizacijo pohoda.

Udeleženci pohoda iz DU Prečna pa smo na povabilo naših članov, Tončke in Tonija Derganca s pohodom zaključili v njihovi zidanici na Hmeljčički gori, kjer sta nam postregla z domačo kapljico in odlično salamo. Tudi njima se za povabilo in postrežbo lepo zahvaljujemo.

Tekst in slike: Ivan Dežan